পহেলগাঁও… জম্মু-কাশ্মীরের নিরাপত্তা ব্যবস্থার কী অবস্থা? যা জানালেন পুলিশকর্তা

ওয়েবডেস্ক: কাশ্মীরের (Kashmir) পহেলগাঁওয়ের (Pahalgam) বৈসারণে (Baisaran) জঙ্গি হামলার ঘটনায় আতঙ্কিত গোটা দেশ। নিরীহ পর্যটকদের উপর নির্বিচারে বুলেট নিশানা মেনে নিতে পারছে না দেশবাসী। এই অবস্থায় থমথমে কাশ্মীর। ২০১৯ সালে পুলওয়ামা জঙ্গি নিশানায় রক্তস্নাত হয়েছিল। তার ৭ বছরের মাথায় জঙ্গিদের হামলার শিকার হলেন পর্যটকেরা। দেশ সহ গোটা বিশ্ব এই কাপুরোষিত হামলার তীব্র নিন্দা জানিয়েছে।

অতি সক্রিয় কেন্দ্র সরকার। সন্ত্রাসবাদীদের কোনওভাবে রেয়াত করা হবে না বলে জানিয়ে দিয়েছে প্রধানমন্ত্রী নরেন্দ্র মোদি।

আরও পড়ুন: পহেলগাঁওয়ের পরিস্থিতি নিয়ে শাহর সঙ্গে ফোনে কথা রাহুলের

কাশ্মীরের পরিস্থিতি নিয়ে জেকেপিএস ডোডার সিনিয়র পুলিশ সুপার সন্দীপ কুমার মেহতা (JKPS Doda Senior Superintendent of Police Sandeep Kumar Mehta) সংবাদ মাধ্যমকে জানালেন, আমরা সমস্ত পরিস্থিতির দিকে নজর রাখছি। আমাদের কাছে পর্যাপ্ত বাহিনী আছে। বাহিনী সর্বদা সতর্ক আছে। যেকোনও পরিস্থিতি মোকাবিলায় প্রস্তুত। নিরাপত্তা বাহিনী বিভিন্ন পয়েন্টে মোতায়েন করা হয়েছে। সেই সঙ্গে তিনি বলেন, সংবাদমাধ্যমে মাধ্যমে আমি সকলকে বলতে চাই, এই মুহূর্তে মানুষের মন খুব অশান্ত।

তাই সোশ্যাল মিডিয়াতে কিছু বলার আগে অনেক সতর্কতা অবলম্বন করে বলতে হবে। এমন কিছু কেউ পোস্ট করবেন না, যাতে মানুষের মন বিরূপ হয়ে ওঠে। কারণ বর্তমান সময় সোশ্যাল মিডিয়া খুব সক্রিয়। কিছু লেখার আগে অবশ্যই সতর্ক থাকুন। কোনও রকমভাবে সাম্প্রদায়িক বিদ্বেষ যেন না ছড়ায় সেই দিকে খেয়াল রাখতে হবে। কোনও সম্প্রদায়ের ধর্মীয় অনুভূতিতে আঘাত করার কারুর উদ্দেশ্য হতে পারে না। একজন সচেতন নাগরিক হিসেবে সতর্ক থাকতে হবে।

সিনিয়র পুলিশ সুপার মেহতা বলেন, গোটা উপত্যকা জুড়েই আমরা নজর রেখেছি, কোনও জায়গা থেকে অপ্রীতিকর খবর এলেই সেই হিসেবে ব্যবস্থা নেওয়া হবে। সব জায়গায় নিরাপত্তা বাহিনী মোতায়েন আছে।